钦定古今图书集成/明伦汇编/官常典/第649卷 > 黄尚质
## 钦定古今图书集成/明伦汇编/官常典/第649卷 > 黄尚质

按《江宁府志》：“尚质，字宗商，水军左卫人。嘉靖二十七
年戊午举于乡，授剑州学正，摄巴县。会妖寇蔡百贯
作乱，竭力捍御，郡赖以安。改峡江令，地疲赋逋，监司
行访，每以微眚当巨憝，尚质一无所开报。驿有羡金，
岁暮输于县，尚质令存以减来岁额派。渔人举网得
箧千金。里豪诬以盗，渔人惧，献之官，尚质曰：‘此天以
资贫民也’。”麾之弗视。入觐，里甲旧有馈金，悉拒之。万
历初，诏雪练子宁，其遗嗣流为厮养。尚质多方觅得
之，复其姓，立祠买田，俾主其祀。寻擢饶州别驾，投檄
归。